Man glo deur polisie doodgeskiet ná nagklub-klopjagDie Onafhanklike Klagtedirektoraat (OKD) het Maandag bevestig dat hy ondersoek instel na ŉ voorval waar ŉ man in hegtenis geneem is en glo op pad na die polisiekantoor deur die polisie doodgeskiet is. ŉ Woordvoerder van die OKD, Moses Dlamini, het bevestig dat daar vroeg Sondagoggend ŉ skietery was en dat ŉ man dood is. Intussen word daar berig dat Rean Ramdin (29) deur die polisie doodgeskiet is nadat hy gedurende ŉ klopjag by Presley’s in Boksburg in hegtenis geneem is. Volgens sy gesin was sy twee nefies by hom toe hy in hegtenis geneem is. Hulle het glo die sleutels van sy pa se bakkie by hom gevat voor hy in die vangwa gelaai is. Sy nefies het glo gehoor hoe daar skote afgevuur word op die hoek van Rietfontein en Rondebultweg onderweg na die polisiestasie. Ramdin was glo in handboeie toe hy doodgeskiet is. Die polisie het glo gesê dat Ramdin probeer ontsnap het en dat hulle waarskuwingskote afgevuur het. Verlede week is Thato Mokoka (16) na bewering deur ŉ studente konstabel doodgeskiet nadat daar ŉ klopjag uitgevoer is by die huis waar hy gewoon het. Die 41-jarige konstabel is in hegtenis geneem en verskyn Maandag in die Roodepoort landdroshof verskyn.